Nog ’n aardskudding by Augrabies gevoel | Netwerk24
Deur Alet van der Walt 15 November 2019 16:33
Inwoners van die Augrabies-omgewing in die Noord-Kaap het Vrydagoggend vir die soveelste keer wakker geword toe ’n aardskudding weer daar gevoel is.
“Dit was soos ’n goorpens wat kort-kort rammel,” het ’n Facebook-gebruiker oor dié ligte aardskuddings in die omgewing van Kakamas gesê.
Talle mense het gesê die skudding het Vrydagoggend omstreeks 04:30 met ’n harde knal begin, waarna talle ligter naskokke by Kakamas en Augrabies gevoel is.
Heelwat aardbewings en aardbewing-swerms kom die afgelope nege jaar in die gebied voor.
Volgens die Suid-Afrikaanse Raad vir Geowetenskappe is aardbewing-swerms wanneer daar heelwat aardbewings in ’n kort tydperk in ’n gebied is.
Aardbewing-swerms verskil van aardbewings omdat daar nie een skudding in die reeks is wat as die hoofskudding geïdentifiseer kan word nie.
Dit kom wêreldwyd voor en die gebied rondom die Augrabies-valle ondervind reeds ’n geruime tyd ligte skuddings wat as swerms beskou kan word.
Hoewel die raad sê die aardskudding-swerms kom gewoonlik net oor ’n jaar of twee voor, word dié gebied reeds sedert deur 2010 deur ligte aardskuddings getref.
In Julie 2010 is ’n aardskudding met ’n seismiese meting van 3,7 gevoel, en hierna was daar minstens vyf aardskuddings van sterker as 4 gemeet.
Die eerste keer wat ’n aardskudding hier aangemeld is, was meer as ’n eeu gelede, in 1918, toe mense by Kakamas ’n ligte aardbewing aangemeld het.
Die Amerikaanse Geologiese Opname (USGS) het reeds in 2015 bekend gemaak dat die Augrabies-gebied seismies baie aktief is en as ’n gebied met seismiese risiko’s beskou word.
Die Suid-Afrikaanse Raad vir Geowetenskappe het Vrydagmiddag bevestig dat 'n aardbewing van 3 op die seismiese skaal plaasgevind het. Die episentrum van die skudding was tussen Augrabies en Kakamas. Mense wat wil sien waar die aardskudding was, kan op die onderstaande skakel klik.
4 myners dood ná aardskudding
Sterker aardbewing skud Augrabies
Aardbewing ruk Augrabies